PMIndiaData/PMIndiaSum huggingface dataset:
மகாராணா பிரதாபின் பிறந்தநாளை முன்னிட்டு பிரதமர் மரியாதை செலுத்தினார்

மகாராணா பிரதாபின் பிறந்தநாளை முன்னிட்டு பிரதமர் திரு நரேந்திர மோடி, அவருக்கு மரியாதை செலுத்தினார். இது குறித்து ட்விட்டர் செய்தியில் பிரதமர் கூறியிருப்பதாவது: வீரம் மற்றும் விவேகத்திற்கு பெயர் பெற்ற மகாராணா பிரதாபின் பிறந்தநாளை முன்னிட்டு அவருக்கு எனது புகழஞ்சலிகள். அவரது தைரியம் மற்றும் போராட்டத்தின் சரித்திரம் நம் நாட்டு மக்களுக்கு எப்போதும் உத்வேகம் அளிக்கும்” —–
வித்யவாச்சஸ்பதி பன்னஞ்சே கோவிந்தாச்சார்யா மறைவுக்கு பிரதமர் இரங்கல்

வித்யவாச்சஸ்பதி பன்னஞ்சே கோவிந்தாச்சார்யா மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். டிவிட்டரில் பிரதமர் கூறுகையில், ‘‘இலக்கியத்திற்கு ஆற்றிய சிறந்த பங்களிப்புக்காக, வித்யவாச்சஸ்பதி பன்னஞ்சே கோவிந்தாச்சார்யா ஜி நினைவு கூறப்படுவார். சமஸ்கிருதம் மற்றும் கன்னடம் குறித்த அவரது ஆர்வம் போற்றத்தக்கது. அவரது படைப்புகள் வருங்கால சந்ததியினரை தொடர்ந்து ஈர்க்கும். அவரது மறைவால் வேதனையடைந்தேன். அவரது குடும்பத்தினருக்கு இரங்கல்கள். ஓம் சாந்தி.’’ என குறிப்பிட்டுள்ளார்.
திரவ, எளிதில் பயன்படுத்தக் கூடிய மற்றும் திரவமயமாக்கப்பட்ட இயற்கை எரிவாயு உலகளாவிய சந்தையை ஏற்படுத்த இந்தியா-ஜப்பான் இடையே ஒத்துழைப்பு உடன்பாட்டை மேற்கொள்ள அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், திரவ, எளிதில் பயன்படுத்தக் கூடிய மற்றும் திரவமயமாக்கப்பட்ட இயற்கை எரிவாயுவுக்கான சர்வதேச அளவிலான சந்தையை உருவாக்க இந்தியா, ஜப்பான் இடையே ஒத்துழைப்பு உடன்பாட்டில் கையெழுத்திட ஒப்புதல் அளிக்கப்பட்டது. இந்த ஒத்துழைப்பு உடன்பாடு, இந்தியா-ஜப்பான் இடையே எரிசக்தி துறையில் இருதரப்பு ஒத்துழைப்பை ஊக்குவிக்கும். இது இந்தியாவுக்கு எரிவாயு விநியோகத்தை பல்வேறு பகுதிகளிலும் இருந்து மேற்கொள்வதற்கு பங்களிப்பை செய்யும். இது நமது எரிசக்தி பாதுகாப்பை வலுப்படுத்தும். இதன்மூலம், நுகர்வோருக்கான விலையை நிர்ணயிப்பதில் அதிக அளவில் போட்டியை ஏற்படுத்தும். இந்த ஒத்துழைப்பு ஒப்பந்தமானது, திரவமயமாக்கப்பட்ட இயற்கை எரிவாயு ஒப்பந்தங்களை எளிதில் பயன்படுத்தும் வகையிலான வசதியை ஏற்படுத்துதல், சேருமிட கட்டுப்பாட்டுப் பிரிவை (Destination Restriction Clause) நீக்குதல் ஆகியவற்றில் ஒத்துழைப்புக்கான வழிமுறையை வழங்குகிறது. மேலும், உண்மையான திரவமயமாக்கப்பட்ட இயற்கை எரிவாயு மற்றும் தேவையை பிரதிபலிக்கும் வகையில், நம்பகத்தன்மை வாய்ந்த இயற்கை எரிவாயு விலைக் குறியீட்டில் ஒத்துழைப்புக்கான வாய்ப்புகளை கண்டறியவும் வழிவகை செய்யும். பின்னணி: உலகில் மிகப்பெரும் எரிசக்தி நுகர்வோர்களாக இந்தியாவும், ஜப்பானும் திகழ்கின்றன. திரவமயமாக்கப்பட்ட இயற்கை எரிவாயுத் துறையில், உலகின் மிகப்பெரிய இறக்குமதியாளராக ஜப்பான் திகழ்கிறது. 4-வது மிகப்பெரும் இறக்குமதியாளராக இந்தியா விளங்குகிறது. இந்தியா-ஜப்பான் இடையே கடந்த ஜனவரி 2016-ல் கையெழுத்தான எரிசக்தி ஒத்துழைப்பு நடவடிக்கைகளின் கீழ், சிறப்பாக செயல்படும் எரிசக்தி சந்தையை ஊக்குவிக்க ஒருங்கிணைந்து பணியாற்ற இரு நாடுகளும் ஒப்புக் கொண்டன. மேலும், சேருமிட கட்டுப்பாட்டுப் பிரிவை தளர்த்துவதன் மூலம், வெளிப்படையான மற்றும் பல்வேறுபட்ட திரவ இயற்கை எரிவாயு சந்தையை ஊக்குவிக்க உறுதியேற்கப்பட்டது.
புரெவி புயலால் நிலவும் சூழல் குறித்து தமிழக முதல்வருடன் பிரதமர் தொலைபேசி உரையாடல்

புரெவி புயல் காரணமாக தமிழ்நாட்டின் சில பகுதிகளில் நிலவி வரும் சூழல் குறித்து தமிழக முதல்வர் திரு எடப்பாடி பழனிசாமியுடன் பிரதமர் திரு நரேந்திர மோடி இன்று தொலைபேசி மூலம் உரையாடினார். "தமிழக முதல்வர் திரு @EPSTamilNadu அவர்களுடன் தொலைபேசியில் உரையாடினேன். புரெவி புயலின் காரணமாக மாநிலத்தின் சில பகுதிகளில் நிலவி வரும் சூழ்நிலைகளை பற்றி நாங்கள் ஆலோசித்தோம். தமிழகத்துக்கு தேவையான அனைத்து உதவிகளையும் மத்திய அரசு செய்யும். பாதிக்கப்பட்ட பகுதிகளில் வசிக்கும் மக்களின் நலன் மற்றும் பாதுகாப்புக்காக நான் பிரார்த்திக்கிறேன்," என்று டிவிட்டர் பதிவொன்றில் பிரதமர் குறிப்பிட்டுள்ளார்.
லாவோஸின் வியன்டியானில் நடைபெறும் 14-வது ஆசியான்-இந்தியா, 11-வது கிழக்கு ஆசிய மாநாடுகளில் கலந்துகொள்கிறார் பிரதமர்

லாவோஸ் தலைநகர் வியன்டியானில் செப்டம்பர் 7, 2016, செப்டம்பர் 8, 2016 ஆகிய நாட்களில் நடைபெறும் 14-வது ஆசியான்-இந்தியா மாநாடு, 11-வது கிழக்கு ஆசிய மாநாடு ஆகியவற்றில் பிரதமர் திரு.நரேந்திர மோடி கலந்துகொள்ள உள்ளார். இதுதொடர்பாக தனது பேஸ்புக் பக்கத்தில் பிரதமர் கூறியிருப்பதாவது: 14-வது ஆசியான் – இந்தியா மாநாடு மற்றும் 11-வது கிழக்கு ஆசிய மாநாடு ஆகியவற்றில் கலந்துகொள்வதற்காக லாவோஸ் குடியரசின் வியான்டியான் நகருக்கு செப்டம்பர் 7-8, 2016-ல் பயணம் மேற்கொள்ள உள்ளேன். இந்த மாநாடுகளில் நான் மூன்றாவது முறையாக கலந்துகொள்ள உள்ளேன். நமது கிழக்கு நாடுகள் கொள்கையில் ஆசியான் முக்கிய கூட்டாளியாக உள்ளது. இது நமது வடகிழக்கு பிராந்தியத்தின் பொருளாதார வளர்ச்சிக்கு மிகவும் முக்கியமானது. நமது பாதுகாப்பை உறுதிப்படுத்தவும், வலுப்படுத்தவும், இந்தப் பிராந்தியத்துக்கு ஏற்பட்டுள்ள பாரம்பரியமான மற்றும் புதிய வடிவிலான பாதுகாப்பு சவால்களை எதிர்கொள்ளவும் ஆசியான் அமைப்புடனான நமது பாதுகாப்பு ஒத்துழைப்பு முக்கியமானது. ஆசிய பசிபிக் பிராந்தியத்தில் உள்ள சவால்கள் மற்றும் வாய்ப்புகள் குறித்து ஆலோசனை நடத்துவதற்கு முக்கிய வாய்ப்பாக கிழக்கு ஆசிய மாநாடு அமைகிறது. தென்கிழக்கு ஆசிய நாடுகளுடனான நமது நல்லுறவு உண்மையிலேயே வரலாற்றுப்பூர்வமானது. நமது ஒத்துழைப்பு மற்றும் நிலைப்பாட்டை ஒரே வார்த்தையில் இணைப்பு என்று குறிப்பிடலாம். நமது நாடுகளுக்கு இடையேயான இணைப்பு மற்றும் தொழில்நுட்ப இணைப்பை வலுப்படுத்த நாம் விரும்புகிறோம். மேலும், மக்களுக்கு இடையேயான இணைப்புகள், பல்வேறு அமைப்புகளுக்கு இடையேயான இணைப்புகள், ஒருவருக்கு ஒருவர் இணைக்கப்பட்ட நவீன உலகம் ஆகியவற்றை வலுப்படுத்துவதன் மூலம், நமது அனைத்து மக்களும் பரஸ்பரம் பயனடைய வேண்டும் என்று விரும்புகிறோம். இந்தப் பயணத்தின்போது, மாநாட்டில் பங்கேற்கும் நாடுகளின் தலைவர்களை சந்தித்துப் பேசும் வாய்ப்பு உள்ளது. அப்போது, பரஸ்பரம் பயனுள்ள இருதரப்பு விவகாரங்கள் குறித்து தலைவர்களுடன் ஆலோசனை நடத்துவேன்.
புதுப்பிக்கத்தக்க எரிசக்தியில் ஒத்துழைப்புக்காக இந்தியா – ஸ்பெயின் இடையே மேற்கொள்ளப்பட்ட புரிந்துணர்வு ஒப்பந்தம் குறித்து மத்திய அமைச்சரவையிடம் எடுத்துரைப்பு

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், புதுப்பிக்கத்தக்க எரிசக்தி துறையில் இந்தியா-ஸ்பெயின் ஒத்துழைப்புக்காக, இந்தியா மற்றும் ஸ்பெயின் இடையே மேற்கொள்ளப்பட்ட புரிந்துணர்வு ஒப்பந்தம் குறித்து எடுத்துரைக்கப்பட்டது. இந்தப் புரிந்துணர்வு ஒப்பந்தம், ஸ்பெயினில் மே 30, 2017-ல் கையெழுத்தானது. இரு நாடுகளுக்கும் இடையே இருதரப்பு ஒத்துழைப்பை வலுப்படுத்த இந்த புரிந்துணர்வு ஒப்பந்தம் உதவும். இதன்மூலம், தகவல் தொகுப்புகள் மற்றும் நிபுணத்துவம் பரிமாறிக் கொள்ளப்படும். பரஸ்பரம் சமத்துவமாக பயனளித்தல் மற்றும் எதிரெதிர் தரப்பில் பயனளித்தல் என்ற அடிப்படையில், புதிய மற்றும் புதுப்பிக்கத்தக்க எரிசக்தி விவகாரங்களில் இருதரப்பு தொழில்நுட்ப ஒத்துழைப்பை ஏற்படுத்தவும், ஊக்குவிக்கவும் ஒருங்கிணைந்த அமைப்புரீதியான அடிப்படையை ஏற்படுத்துவதை நோக்கமாகக் கொண்டு இருதரப்பும் செயல்படும். ஒத்துழைப்புக்கான பகுதிகள் தொடர்பான விவகாரங்கள் குறித்து மறுஆய்வு, கண்காணிப்பு மற்றும் ஆலோசனை நடத்த கூட்டுப் பணிக் குழுவை அமைக்க புரிந்துணர்வு ஒப்பந்தம் வழிவகை செய்கிறது.
பாபா யோகேந்திரா அவர்களின் மறைவுக்கு பிரதமர் இரங்கல் தெரிவித்துள்ளார்

பத்மஸ்ரீ மற்றும் ‘சன்ஸ்கார் பாரதி’யின் தேசிய பொறுப்பாளர் பாபா யோகேந்திரா மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். அவரது மறைவு, ‘கலை உலகத்திற்கு ஈடுசெய்ய முடியாத இழப்பு’ என்று பிரதமர் குறிப்பிட்டுள்ளார். பிரதமர் ட்விட்டரில் கூறியிருப்பதாவது: “தேச சேவைக்கு அர்ப்பணித்துகொண்ட பத்மஸ்ரீ பாபா யோகேந்திரா அவர்களின் மறைவால் ஆழ்ந்த வருத்தம் அடைந்துள்ளேன். அவரது மறைவு ஒட்டுமொத்த கலை உலகிற்கும் ஈடு செய்ய முடியாத இழப்பாகும். கடவுள் அவருக்கு தமது பாதங்களில் இடம் அளிக்கட்டும். ஓம் சாந்தி!"
ஜார்கண்ட்  மாநிலம் லதேகர் மாவட்டத்தில் நீரில் மூழ்கி உயிரிழப்பு ஏற்பட்டதற்கு பிரதமர் இரங்கல்

ஜார்கண்ட் மாநிலம், லதேகர் மாவட்டத்தில் நீரில் மூழ்கி உயிரிழப்பு ஏற்பட்டதற்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார். இது தொடர்பாக பிரதமர் அலுவலகம் வெளியிட்டுள்ள சுட்டுரையில் கூறியிருப்பதாவது; ‘‘ஜார்கண்ட் மாநிலம் லதேகர் மாவட்டத்தில் நீரில் மூழ்கி இளம் உயிர்கள் பலியானதை கேள்விபட்டு அதிர்ச்சியடைந்தேன். இந்த சோக தருணத்தில், உயிரிழந்தவர்களின் குடும்பத்தினருக்கு எனது இரங்கல்கள்: பிரதமர் நரேந்திரமோடி’’ —-
திரு. அடல் பிஹாரி வாஜ்பாய் பிறந்த நாளை ஒட்டி பிரதமர் வாழ்த்து

திரு. அடல் பிஹாரி வாஜ்பாய் பிறந்த நாளை ஒட்டி அவருக்கு பிரதமர் திரு. நரேந்திர மோடி வாழ்த்து தெரிவித்துள்ளார். “நமது மிகுந்த அன்புக்கும் நம்மால் மதிக்கப்படும் அடல் ஜி -க்கு பிறந்த நாள் வாழ்த்துகளைத் தெரிவித்துக் கொள்கிறேன். நல்ல ஆரோக்கியமும் நீண்ட ஆயுளும் அவருக்கு கிடைக்க நான் பிரார்த்தனை செய்கிறேன். இந்தியாவின் வளர்ச்சிப் பாதையில் அடல்ஜியின் தனித்துவமான சேவையும் தலைமையும் மிகவும் ஆக்கபூர்வமான விளைவை ஏற்படுத்தியுள்ளது. அவருடைய சிறப்பான தன்னாளுமை நமக்கு அன்பை ஏற்படுத்துவதாக உள்ளது” என்று பிரதமர் கூறியுள்ளார்.
பகத்சிங், ராஜகுரு மற்றும் சுகதேவ் ஆகியோர் உயிர்த்தியாகம் செய்த நாளில் அவர்களுக்கு பிரதமர் அஞ்சலி

பகத்சிங், ராஜகுரு மற்றும் சுகதேவ் ஆகியோர் உயிர்த்தியாகம் செய்த நாளில் அவர்களுக்கு பிரதமர் நரேந்திர மோடி அஞ்சலி செலுத்தினார். “பகத்சிங், ராஜகுரு மற்றும் சுகதேவ் ஆகியோர் அவர்கள் உயிர்த்தியாகம் செய்யப்பட்ட நாளில் நினைவுகூரப்படுகின்றனர். அவர்களது துணிச்சல் மற்றும் தியாகத்தை இந்தியா ஒருபோதும் மறக்காது” என்று பிரதமர் கூறினார்.
உலக சுற்றுச்சூழல் தினம் – பிரதமர் வாழ்த்து

உலகச் சுற்றுச்சூழல் தினத்தை முன்னிட்டு, பிரதமர் திரு நரேந்திரமோடி மக்களுக்கு வாழ்த்து தெரிவித்துள்ளார். உலகச் சுற்றுச்சூழல் தினத்தை முன்னிட்டு எனது வாழ்த்துக்கள். நாம் அனைவரும் ஒன்றுகூடி, இயற்கையுடன் இணைந்து, வரும் தலைமுறைகளுக்கு தூய்மையான மற்றும் பசுமையான கோளை உருவாக்குவதை உறுதி செய்வோம் என்று பிரதமர் தனது வாழ்த்துச் செய்தியில் கூறியுள்ளார்.
இந்திய – இத்தாலி மெய்நிகர் இருதரப்பு உச்சிமாநாட்டில் பிரதமர் ஆற்றிய உரையின் முக்கிய அம்சங்கள்

மேன்மை மிக்கவர்களே, வணக்கம் ! உங்கள் அறிமுகக் கருத்துக்களுக்கு நன்றி! நீங்கள் கூறியது போல், கொவிட்-19 பெருந்தொற்றின் காரணமாக, மே மாதத்தில் எனது இத்தாலி பயணத்தை ஒத்தி வைக்க வேண்டியிருந்தது. நல்ல விஷயம் என்னவென்றால், இன்று நாம் மெய்நிகர் ஊடகம் மூலம் சந்திக்க முடிகிறது. முதலாவதாக, இத்தாலியில் கொரோனா வைரஸால் ஏற்பட்ட சேதங்களுக்கு, நானும் இந்திய குடிமக்கள் அனைவரும் வருந்துகிறோம். உலகின் பிற நாடுகள், கொரோனா வைரஸைப் புரிந்து கொள்ள முயற்சித்த போது, நீங்கள் இந்த பேரழிவை எதிர்த்துப் போராடினீர்கள். நீங்கள் மிகவும் கடினமான சூழ்நிலையை, வெற்றிகரமாகவும் விரைவாகவும் கட்டுப்படுத்தி, முழு நாட்டையும் ஒழுங்கமைத்தீர்கள். தொற்றுநோயின் முதல் சில மாதங்களில், இத்தாலியின் வெற்றி அனைவருக்கும் உத்வேகம் அளித்தது. உங்கள் அனுபவங்கள் எங்கள் அனைவருக்கும் வழிகாட்டின. மேன்மை மிக்கவர்களே, உங்களைப் போலவே, இந்தியாவிற்கும் இத்தாலிக்கும் இடையிலான உறவுகளை மேலும் விரிவுபடுத்துவதற்கும் ஆழப்படுத்துவதற்கும் நான் கடமைப்பட்டுள்ளேன். 2018 ஆம் ஆண்டு தொழில்நுட்ப உச்சிமாநாட்டிற்கான உங்களது இந்தியா வருகையும், நமது சந்திப்பும் பல அம்சங்களைத் தொட்டது, மேலும், இந்திய மக்களுக்கு இத்தாலி மீதான ஆர்வத்தையும் உருவாக்கியது. 2018 ஆம் ஆண்டில் நமது பேச்சுவார்த்தைக்குப் பிறகு, இருதரப்பு உறவுகளில் நிறைய முன்னேற்றம் ஏற்பட்டுள்ளது மகிழ்ச்சியான விஷயமாகும். இத்தாலிய நாடாளுமன்றம் கடந்த ஆண்டு இந்திய-இத்தாலி நட்புக் குழுவை அமைத்தது என்பதை அறிந்து மகிழ்ச்சியடைகிறேன். கொவிட் நிலைமை மேம்பட்டவுடன், இத்தாலிய நாடாளுமன்ற உறுப்பினர்களை இந்தியாவுக்கு வரவேற்க எங்களுக்கு வாய்ப்பு கிடைக்கும் என்று நம்புகிறேன். மேன்மை மிக்கவர்களே, கொவிட்-19 பெருந்தொற்றானது, இரண்டாம் உலகப் போர் போல, வரலாற்றில் ஒரு முக்கிய நிகழ்வாக இருக்கும் என்பது தெளிவு. நாம் அனைவரும் இந்த புதிய உலகத்திற்கு, கொரோனாவுக்கு பிந்தைய உலகத்திற்கு ஏற்ப நம்மை தகவமைத்துக் கொள்ள வேண்டும். மேலும், இதிலிருந்து எழும் சவால்களுக்கும் வாய்ப்புகளுக்கும் ஏற்ப ஒரு புதிய வழியில் தயாராக இருக்க வேண்டும். நமது இன்றைய கலந்துரையாடல்கள், நம் உறவுகளை மேலும் வலுப்படுத்தும்; இருதரப்பு புரிந்துணர்வை மேம்படுத்தும்; ஒத்துழைப்பின் புதிய பகுதிகளை அடையாளம் காண உதவும் என்று நான் நம்புகிறேன். குறிப்பு: இது பிரதமரின் உரையின் தோராயமான மொழிபெயர்ப்பாகும். அசல் உரை இந்தியில் நிகழ்த்தப்பட்டது.
மத்திய அரசின் திட்டங்களை சீரமைப்பது குறித்து அமைக்கப்பட்ட முதலமைச்சர்களின் துணைக்குழு அறிக்கை பிரதமரிடம் அளிக்கப்பட்டது.

மத்மத்திய அரசின் உதவியுடன் நடத்தப்படும் திட்டங்களை சீரமைப்பது குறித்து அமைக்கப்பட்ட முதலமைச்சர்கள் அடங்கிய துணைக்குழுவின் இறுதி அறிக்கையை மத்தியப்பிரதேச முதலமைச்சர் திரு சிவராஜ் சிங் சவுகான் பிரதமர் திரு நரேந்திர மோடியிடம் இன்று அளித்தார். அருணாச்சலப் பிரதேசம், ஜம்மு கஷ்மீர், ஜார்க்கண்ட், மணிப்பூர், ராஜஸ்தான், தெலுங்கானா மாநில முதலமைச்சர்கள் மற்றும் அந்தமான் நிக்கோபார் தீவுகளின துணை நிலை ஆளுநர் ஆகியோர் அப்போது உடனிருந்தனர். இந்த துணைக்குழுவில் மத்தியப் பிரதேசம், அருணாச்சலப் பிரதேசம், ஜம்மு காஷ்மீர், ஜார்க்கண்ட், கேரளா, மணிப்பூர், நாகாலாந்து, ராஜஸ்தான், தெலுங்கானா, உத்தரப்பிரதேசம் ஆகிய மாநிலங்களின் முதலமைச்சர்கள் மற்றும் அந்தமான் நிக்கோபார் தீவுகளின் துணைநிலை ஆளுநர் ஆகியோர் உள்ளனர். முதலமைச்சர்களின் முயற்சிகளுக்கு பிரதமர் பாராட்டு தெரிவித்தார். மஅரசு பொறுப்பேற்கும் திட்டங்கள் பங்கீடு மீது
பெட்ரோடேக் – 2019 : பிப்ரவரி 11, 2019 அன்று பிரதமர் துவக்கி வைக்கிறார்

உத்தரப்பிரதேச மாநிலம் கிரேட்டர் நொய்டாவில் உள்ள இந்தியா கண்காட்சி அரங்கில், பெட்ரோடேக் – 2019–ஐ பிரதமர் திரு நரேந்திர மோடி 11 பிப்ரவரி 2019 அன்று துவக்கி வைக்கவுள்ளார். இந்நிகழ்ச்சியின் தொடக்க விழாவில் அவர் உரையாற்றுவார். பெட்ரோடேக் – 2019, இந்தியாவின் முன்னோடி ஹைட்ரோகார்பன் மாநாடாக கருதப்படுகிறது. பெட்ரோடேக் – 2019, மத்திய அரசின், மத்திய பெட்ரோலியம் மற்றும் இயற்கை எரிவாயு அமைச்சகம் ஏற்பாடு செய்துள்ள 13-வது சர்வதேச எண்ணெய் மற்றும் எரிவாயு மாநாடு மற்றும் கண்காட்சியாகும். 2019 பிப்ரவரி 10 முதல் 12 வரை நடைபெற உள்ள இந்த 3 நாள் மாநாடு, இந்திய எண்ணெய் மற்றும் எரிவாயு துறையின் சமீபத்திய சந்தை மற்றும் முதலீட்டாளர்களுக்கு உகந்த மாற்றங்கள் குறித்து இந்த மாநாட்டில் விவாதிக்கப்பட உள்ளது. பங்குதாரர் நாடுகளைச் சேர்ந்த 95-க்கும் மேற்பட்ட எரிசக்தித் துறை அமைச்சர்கள் மற்றும் சுமார் 70 நாடுகளைச் சேர்ந்த 7000 பிரதிநிதிகள் பெட்ரோடெக் – 2019-ல் பங்கேற்பார்கள் என எதிர்பார்க்கப்படுகிறது. இந்த மாநாட்டின் ஒரு பகுதியாக கிரேட்டர் நொய்டாவில் உள்ள இந்திய கண்காட்சி அரங்கில், சுமார் 20,000 சதுரமீட்டருக்கு மேற்பட்ட பரப்பளவில் கண்காட்சி ஒன்றும் நடத்தப்பட உள்ளது. பெட்ரோடெக் 2019 கண்காட்சியில் 13-க்கும் மேற்பட்ட நாடுகளின் அரங்குகளும், 40-க்கும் மேற்பட்ட நாடுகளைச் சேர்ந்த 750 நிறுவனங்களும் பங்குபெறவுள்ளன. இந்தியாவில் உற்பத்தி செய்வோம் மற்றும் புதுப்பிக்கத்தக்க எரிசக்தி என்பதை மையக் கருத்தாகக் கொண்டு இந்த கண்காட்சி நடத்தப்படுகிறது. கடந்த காலத்தில், 12-ஆவது பெட்ரோடெக் – 2016 மாநாட்டை, 2016 டிசம்பர் 5 அன்று பிரதமர் தொடங்கிவைத்தார். “இந்தியாவின் எரிசக்தி எதிர்காலத்திற்கான எனது தொலைநோக்கு நான்கு தூண்களைக் கொண்டது என்று அவர் தெரிவித்துள்ளார்: எரிசக்தி கிடைக்கச் செய்தல், எரிசக்தி சிக்கனம், நீடித்த எரிசக்தி & எரிசக்தி பாதுகாப்பு.” பன்னாட்டு ஹைட்ரோகார்பன் நிறுவனங்கள் இந்தியாவிற்கு வந்து, இந்தியாவில் உற்பத்தி செய்யுமாறு அழைப்பு விடுத்த பிரதமர், ஊழல் மற்றும் ஊழல்வாதிகளுக்கு சிவப்பு கம்பள வரவேற்பு அளிப்பதை மாற்றியமைப்பதே தமது லட்சியம் என்றும் தெரிவித்துள்ளார்.
மகாத்மா காந்தியின் மார்பளவு சிலைக்கு பிரதமர் மரியாதை

ரோம் நகரில் உள்ள பியாசா காந்தி பகுதியில் உள்ள மகாத்மா காந்தியின் மார்பளவு சிலைக்கு பிரதமர் திரு.நரேந்திர மோடி மலர் தூவி மரியாதை செலுத்தினார். காந்தி சிலைக்கு மரியாதை செலுத்திய பிறகு அங்கு பெருமளவில் குழுமியிருந்த இந்திய சமுதாயத்தினருக்கும் பிரதமர் வாழ்த்து தெரிவித்தார்.
பூட்டானில் ரூபே அட்டையின் இரண்டாம் கட்டத்தை பிரதமரும், பூட்டான் பிரதமரும் தொடங்கி வைக்கின்றனர்

ரூபே அட்டையின் இரண்டாம் கட்டத்தை பிரதமர் திரு நரேந்திர மோடி மற்றும் பூட்டான் பிரதமர் லயன்ச்சென் டாக்டர் லோட்டே ஷெரிங் ஆகியோர் காணொலி மூலம் 2020 நவம்பர் 20 அன்று துவக்கி வைக்கின்றனர். பூட்டானுக்கு அரசுமுறை பயணமாக ஆகஸ்ட் 2019-இல் பிரதமர் சென்றிருந்த போது ரூபே திட்டத்தின் முதல் பகுதியை இரு பிரதமர்களும் தொடங்கி வைத்தனர். ரூபே அட்டைகள் பூட்டானில் செயல்படுத்தப்பட்டதன் மூலம் பூட்டான் முழுவதிலும் உள்ள ஏடிஎம் மையங்கள் மற்றும் விற்பனை முனையங்களை இந்தியாவில் இருந்து பூட்டானுக்கு செல்பவர்கள் பயன்படுத்த முடியும். இத்திட்டத்தின் இராண்டாம் கட்டம் மூலம் பூட்டானில் இருந்து இந்தியா வருபவர்கள் இங்குள்ள ரூபே மையங்களை பயன்படுத்திக்கொள்ள முடியும். பகிர்ந்து கொள்ளப்படும் கலாச்சார பாரம்பரியம் மற்றும் மக்களிடையே உள்ள வலுவான உறவுகளின் மூலமான பரஸ்பர புரிதல் மற்றும் மரியாதையின் அடிப்படையில் இந்தியா மற்றும் பூட்டானுக்கிடையே சிறப்பான நட்புறவு நிலவுகிறது.
ஜக்தால்பூர்-புவனேஸ்வர் விரைவு ரயில் தடம்புரண்டு ஏற்பட்ட விபத்தில் உயிரிழந்தவர்களுக்கு பிரதமர் இரங்கல்

ஜக்தால்பூர் – புவனேஸ்வர் விரைவு ரயில் தடம்புரண்டு ஏற்பட்ட விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். இதுதொடர்பாக பிரதமர் வெளியிட்டுள்ள செய்தியில், “ஜக்தால்பூர்-புவனேஸ்வர் விரைவு ரயில் தடம்புரண்டு விபத்துக்குள்ளானதில், தங்களது அன்புக்குரியவர்களை இழந்துள்ளவர்கள் குறித்தே கவலை கொண்டுள்ளேன். இந்த சம்பவம் வருத்தம் அளிக்கிறது. ரயில் விபத்தில் காயமடைந்த அனைவரும் விரைந்து குணமடைய நான் பிரார்த்திக்கிறேன். இந்த விவகாரத்தில் நிலைமையை ரயில்வே அமைச்சகம் உன்னிப்பாக கவனித்து வருகிறது. மீட்பு மற்றும் மீட்புப்பணிகளை விரைந்து மேற்கொள்வதை உறுதிப்படுத்துவதற்காக பணியாற்றி வருகிறது,” என்று தெரிவித்துள்ளார்.
பிரதமர் தமது வாரணாசி மக்களவைத் தொகுதியில் சுற்றுப் பயணம்; ஜெகத்குரு விஷ்வாரத்யா குருகுலத்தின் நூற்றாண்டு நிறைவு விழா கொண்டாட்டத்தில் கலந்துகொண்டார்

பிரதமர் திரு. நரேந்திர மோடி இன்று(16.02.2020), உத்தரப்பிரதேச மாநிலம் வாரணாசி சென்றார். உத்தரப்பிரதேசத்தின் வாரணாசியில் உள்ள ஜங்கம்வாடி மடத்தில் அமைந்துள்ள ஜெகத்குரு விஷ்வாரத்யா குருகுலத்தின் நூற்றாண்டு நிறைவு விழா கொண்டாட்டத்தில் அவர் கலந்துகொண்டார். இந்த நிகழ்ச்சியில், 19 மொழிகளில் மொழி பெயர்க்கப்பட்ட ‘ஸ்ரீ சித்தாந்த் சிகாமணி கிரந்த்’ நூலை பிரதமர் திரு. நரேந்திர மோடி வெளியிட்டார். மேலும் ‘ஸ்ரீ சித்தாந்த் சிகாமணி கிரந்த்’ செல்போன் செயலியையும் அவர் தொடங்கிவைத்தார். நிகழ்ச்சியில் உரையாற்றிய பிரதமர், புதிய தசாப்தத்தின் தொடக்கத்தில் இந்த நூற்றாண்டு விழா நடைபெறுவது பொருத்தமானது என்றும், இந்த தசாப்தம் 21 ஆம் நூற்றாண்டில் உலக அரங்கில் இந்தியாவின் பங்கை மீண்டும் நிலைநிறுத்தும் என்றும் தெரிவித்தார். செல்போன் செயலி மூலம் ஸ்ரீ சித்தாந்த் சிகாமணி கிரந்த் நூலை டிஜிட்டல் மயமாக்குவது, இளைய தலைமுறையினர் உடனான தொடர்புகளை மேலும் வலுப்படுத்துவதுடன், அவர்களது வாழ்க்கையிலும் உத்வேகத்தை ஏற்படுத்தும் என்றும் அவர் கூறினார். இந்த செல்போன் செயலி மூலம் கிரந்த் தொடர்பான தலைப்புகளில் ஆண்டுதோறும் விநாடிவினா போட்டிகளை நடத்தலாம் என்றும் அவர் யோசனை தெரிவித்தார். கிரந்த் நூலை 19 மொழிகளில் மொழிபெயர்த்திருப்பது, இந்த நூல் ஏராளமான மக்களை சென்றடைய உதவும் என்றார். “குடிமகன் என்ற முறையில் நமது செயல்பாடுகள் இந்தியாவின் எதிர்காலத்தை தீர்மானிப்பதோடு, புதிய இந்தியாவிற்கான வழியையும் காட்டும்” என்றும் பிரதமர் தெரிவித்தார். மகான்கள் காட்டிய வழியில் செல்வதன் மூலம் நமது வாழ்க்கையின் எதிர்பார்ப்புகளை நாம் நிறைவேற்றிக் கொள்வதோடு, தேச வளர்ச்சிக்கும் முழுமையாக ஒத்துழைக்க முடியும் என்று அவர் குறிப்பிட்டார். தூய்மை குறித்த விழிப்புணர்வை ஏற்படுத்துவதிலும், தூய்மை இயக்கத்தை நாட்டின் அனைத்துப் பகுதிகளுக்கும் கொண்டு செல்வதிலும் பொதுமக்களின் பங்களிப்பை அவர் பாராட்டினார். இந்தியாவில் உற்பத்தியாகும் பொருட்களை பயன்படுத்துமாறும் அவர் வலியுறுத்தினார். நீர்வள இயக்கத்தை வெற்றியடையச் செய்யவும் அனைவரும் பாடுபடுமாறு அவர் கேட்டுக்கொண்டார். கங்கை ஆற்றை தூய்மைப்படுத்துவதில் குறிப்பிடத்தக்க முன்னேற்றம் கண்கூடாகத் தெரிகிறது என்று குறிப்பிட்டுள்ள பிரதமர், பொதுமக்களின் பங்களிப்பு மூலமே இது சாத்தியமாயிற்று என்றும் கூறியுள்ளார். கங்கை புனரமைப்புத் திட்டத்தின்கீழ், இதுவரை ரூ.7,000 கோடி மதிப்பிலான திட்டங்கள் நிறைவேற்றி முடிக்கப்பட்டிருப்பதுடன், ரூ.21,000 கோடி மதிப்பிலான பணிகள் நடைபெற்று வருவதாகவும் சுட்டிக்காட்டினார். ராமர்கோவில் கட்டுவதற்காக, ‘ஸ்ரீ ராம் ஜென்ம பூமி தீர்த்த ஷேத்ரா’ என்ற அறக்கட்டளை துவங்கப்பட்டிருப்பதாக அரசு அண்மையில் அறிவித்ததையும் பிரதமர் சுட்டிக்காட்டினார். அயோத்தியில் ராமர்கோவில் கட்டும் பணிகளை இந்த அறக்கட்டளை மேற்கொள்ளும். 67 ஏக்கர் பரப்பிலான நிலத்தை இந்த அறக்கட்டளைக்கு மாற்றம் செய்ய அரசு முடிவு செய்துள்ளதாகவும் அவர் தெரிவித்தார்.
மத்தியப்பிரதேசம் ரேவாவில் நடந்த சாலை விபத்தில் உயிரிழந்தவர்களுக்கு பிரதமர் இரங்கல்

மத்தியப் பிரதேச மாநிலம் ரேவாவில் நிகழ்ந்த சாலை விபத்தில் உயிரிழந்தோர் குறித்து பிரதமர் திரு நரேந்திர மோடி வேதனை தெரிவித்துள்ளார். பிரதமரின் தேசிய நிவாரண நிதியிலிருந்து இறந்த ஒவ்வொருவரின் குடும்பத்தினருக்கும் தலா ரூ.2 லட்சம் வழங்கப்படும் எனவும், காயமடைந்தவர்களுக்கு தலா ரூ. 50,000 வழங்கப்படும் என்றும் பிரதமர் அறிவித்துள்ளார். மாநில அரசின் மேற்பார்வையில் பாதிக்கப்பட்டவர்களுக்கு உள்ளாட்சி நிர்வாகம் அனைத்து உதவிகளையும் செய்து வருவதாகவும் பிரதமர் கூறியுள்ளார். இது குறித்து பிரதமர் அலுவலகம் வெளியிட்ட டுவிட்டர் பதிவு வருமாறு; “மத்தியப் பிரதேச மாநிலம் ரேவாவில் தேசிய நெடுஞ்சாலையில் நடந்த விபத்து இதயத்தை உலுக்குகிறது. இதில் தங்கள் அன்புக்குரியவர்களை இழந்தவர்களுக்கு எனது ஆழ்ந்த அனுதாபங்கள். இதன் மூலம் காயமடைந்த அனைவரும் விரைவில் குணமடைய பிரார்த்திக்கிறேன். மாநில அரசின் மேற்பார்வையில் உள்ளாட்சி நிர்வாகம் பாதிக்கப்பட்ட மக்களுக்கு அனைத்து உதவிகளையும் வழங்குவதில் ஈடுபட்டுள்ளது. “மத்தியப் பிரதேசத்தில் பேருந்து விபத்தில் உயிரிழந்த ஒவ்வொருவரின் குடும்பத்தினருக்கும் பிரதமரின் தேசிய நிவாரண நிதியிலிருந்து தலா ரூ. 2 லட்சமும், காயமடைந்தவர்களுக்கு தலா ரூ. 50,000-மும் வழங்கப்படும் என பிரதமர் அறிவித்துள்ளார். ”
நேரு நினைவு அருங்காட்சியகம் மற்றும் நூலக சங்கத்தின் வருடாந்தர பேரவை கூட்டத்திற்கு பிரதமர் தலைமை தாங்கினார்

நேரு நினைவு அருங்காட்சியகம் மற்றும் நூலக சங்கத்தின் வருடாந்தர பேரவை கூட்டத்திற்கு தலைமை தாங்கிய பிரதமர் திரு நரேந்திர மோடி, இளைஞர்களிடையே ஆராய்ச்சி மற்றும் அறிவாற்றலை ஊக்கப்படுத்தவும், வரலாற்றை மிகவும் சுவையானதாக்கவும் வலியுறுத்தினார். இளைஞர்களிடையே பிரதமர்கள் அருங்காட்சியகத்தை மேலும் பிரபலப்படுத்துவதற்கான வழிவகைகள் பற்றியும் விவாதிக்கப்பட்டது. ட்விட்டரில் பிரதமர் கூறியிருப்பதாவது; “நேரு நினைவு அருங்காட்சியகம் மற்றும் நூலக சங்கத்தின் வருடாந்தர பேரவை கூட்டத்திற்கு தலைமை தாங்கிய பிரதமர் திரு நரேந்திர மோடி, இளைஞர்களிடையே ஆராய்ச்சி மற்றும் அறிவாற்றலை ஊக்கப்படுத்தவும், வரலாற்றை மிகவும் சுவையானதாக்கவும் வலியுறுத்தினார். இளைஞர்களிடையே பிரதமர்கள் அருங்காட்சியகத்தை மேலும் பிரபலப்படுத்துவதற்கான வழிவகைகள் பற்றியும் விவாதிக்கப்பட்டது”.
அறிவியல் –தொழில்நுட்பக் கூட்டுறவிற்கான இந்திய-பிரெஞ்சு கூட்டுக்குழு ஒன்றை நிறுவுவதற்கான ஏற்பாடுகள்

பிரதமர் திரு. நரேந்திர மோடி தலைமையில் கூடிய மத்திய அமைச்சரவையில் அறிவியல்-தொழில்நுட்பக் கூட்டுறவிற்கான இந்திய-பிரெஞ்சு கூட்டுக் குழு ஒன்றை நிறுவுவதற்கான ஏற்பாட்டிற்கு கையெழுத்திடுவது பற்றி இன்று எடுத்துரைக்கப்பட்டது. இந்த உயர்மட்ட கூட்டுக் குழுவை நிறுவுவதற்கான ஏற்பாட்டிற்கு இந்தியாவும் பிரான்சும் ஜனவரி 25 அன்று புதுதில்லியில் கையெழுத்திட்டிருந்தன. இந்த ஏற்பாட்டின்படி, ஆராய்ச்சி, வளர்ச்சி, புதிய கண்டுபிடிப்புகள் ஆகியவற்றின் மூலம் பொருளாதார, சமூக வளர்ச்சியை எட்டும் நோக்கத்துடன் அறிவியல், தொழில்நுட்பம், புதிய கண்டுபிடிப்புகள் ஆகியவற்றில் இந்திய-பிரெஞ்சு ஒத்துழைப்பிற்கான ஒருமித்த செயல்பாட்டைக் கண்டறிவது, முன்னுரிமைகளை வரையறுப்பது ஆகியவற்றை இந்தக் கூட்டுக் குழு கண்டறியும். இந்தக் கூட்டுக் குழுவானது இந்தியாவின் சார்பில் மத்திய அறிவியல் மற்றும் தொழில்நுட்பத் துறை அமைச்சர் மற்றும் பிரான்ஸ் நாட்டின் சார்பில் வெளியுறவு மற்றும் சர்வதேச வளர்ச்சிக்கான அமைச்சர் ஆகிய இருவராலும் தலைமை தாங்கப்படும். அல்லது அந்தந்த நாடுகளால் குறிப்பிடப்பட்ட வகையில் இந்தியாவின் செயலாளர் அந்தஸ்து பெற்ற ஓர் அலுவலர் மற்றும் பிரான்ஸ் நாட்டு அமைப்பின் டைரக்டர் ஜெனரல் அந்தஸ்தில் உள்ள ஒருவர் ஆகியோரின் தலைமையில் இந்த கூட்டுக் குழு செயல்படும். இந்த இரு நாடுகளுக்கிடையே அதிகரித்து வரும் அறிவியல்- தொழில்நுட்ப ஒத்துழைப்பு மற்றும் இந்த கூட்டுச் செயல்பாட்டை உருவாக்குவதற்காக இந்த இரு நாடுகளின் பல்வேறு தேசிய அறிவியல்-தொழில்நுட்ப அமைப்புகளின் ஆற்றிய பங்கு ஆகியவற்றின் பின்னணியில்தான் இந்த ஒப்பந்தம் உருவாகியுள்ளது.
பிரதமருக்கும் உஸ்பெகிஸ்தான் அதிபருக்கும் இடையே இருதரப்பு பேச்சுவார்த்தை

உஸ்பெகிஸ்தானின் சமர்கண்டில் நடைபெறும் ஷாங்காய் ஒத்துழைப்பு அமைப்பின் அரசுத் தலைவர்கள் கவுன்சிலின் 22 வது கூட்டத்திற்கு இடையே உஸ்பெகிஸ்தான் குடியரசின் அதிபர் மேன்மை தங்கிய திரு சவுகத் மிர்சியோயெவைப் பிரதமர் நரேந்திர மோடி செப்டம்பர் 16 அன்று சந்தித்தார். 2020 டிசம்பரில் நடைபெற்ற இணையம் வழியான உச்சி மாநாட்டு முடிவுகளை அமலாக்கம் செய்வது உள்ளிட்ட இரு தரப்பு உறவுகளில் ஒட்டுமொத்த முன்னேற்றம் குறித்து இந்தத் தலைவர்கள் விவாதித்தனர். இருதரப்பு ஒத்துழைப்பின் முன்னுரிமை துறைகள் பற்றி, குறிப்பாக வர்த்தகம், பொருளாதார ஒத்துழைப்பு, போக்குவரத்துத் தொடர்பு ஆகியவை பற்றி இரு தலைவர்களும் பேச்சு நடத்தினர். வர்த்தகப் பொருட்களின் எண்ணிக்கையை அதிகரிப்பதற்கு ஒருங்கிணைந்த முயற்சிகளின் தேவையை வலியுறுத்திய அவர்கள் வர்த்தகத்தையும் முதலீட்டையும் அதிகரிக்க நீண்ட கால ஏற்பாடுகளின் தேவை பற்றியும் பேசினர். இந்த வகையில் ஜஃப்பார் துறைமுகத்தையும் சர்வதேச வடக்கு தெற்கு போக்குவரத்து பாதையையும் பயன்படுத்துவது உள்ளிட்ட முக்கியமான போக்குவரத்துத் தொடர்பு பற்றியும் இதில் பரிசீலிக்கப்பட்டது. தகவல் தொழில்நுட்பம், சுகாதாரம், உயர்கல்வி போன்ற துறைகளில் ஒத்துழைப்பை வலியுறுத்திய இந்த தலைவர்கள், இந்தியக் கல்வி நிறுவனங்களைத் திறத்தல், உஸ்பெகிஸ்தான் மற்றும் இந்திய பல்கலைக்கழகங்களுக்கு இடையேயான பங்களிப்பை வரவேற்றனர். இந்த ஆண்டு ஜனவரியில் நடைபெற்ற முதலாவது இந்தியா- மத்திய ஆசியா உச்சி மாநாட்டு முடிவுகளின் முக்கியத்துவம் பற்றியும் இந்தத் தலைவர்கள் பேசினர். இந்த மாநாட்டு முடிவுகளின் அமலாக்கத்தில் முன்னேற்றம் இருப்பதாக அவர்கள் தெரிவித்தனர். உஸ்பெகிஸ்தானின் வெற்றிகரமான தலைமையின் கீழ் ஷாங்காய் ஒத்துழைப்பு கூட்டமைப்பின் உச்சி மாநாட்டின் சிறப்பான ஏற்பாட்டிற்காக அதிபர் மிர்சியோயெவைப் பிரதமர் பாராட்டினார்.